Az EU 2024-es költségvetése: fedezze a jövő évi kihívásokat a hosszú távú büdzsé

Elfogadták a Parlament álláspontját a 2024-es uniós költségvetésről a tagállamokkal folytatott tárgyalások előtt

A képviselők álláspontja összhangban van az EU hosszú távú költségvetésének javasolt félidős felülvizsgálatával

Az uniós kormányok által megkurtított kulcsfontosságú programok alapvető finanszírozását visszaállították a képviselők

Jelentős növekedés a kutatás, az Erasmus+, az éghajlat-politika, a közlekedési infrastruktúra, az uniós szomszédságpolitika és a humanitárius segélyek terén

A képviselők növelik a 2024-es uniós büdzsét az Ukrajna elleni orosz háború kezelése, a kkv-k, a fiatalok és a kutatás, valamint az EU stratégiai autonómiájának támogatása érdekében.

Az EP-képviselők szerint az új geopolitikai és gazdasági környezet, „a súlyosbodó éghajlati és biológiai sokféleséggel kapcsolatos válsággal együtt", „új politikai szükségleteket" támasztanak. Emlékeztetnek az EU jelenlegi pénzügyi kereteinek korlátaira, és a 2024-es költségvetéssel kapcsolatos álláspontjukat összhangba hozzák az EU hosszú távú költségvetésének (MFF, többéves pénzügyi keret) félidős felülvizsgálatáról szóló álláspontjukkal. A Parlament a félidős felülvizsgálattól elvárja, hogy a 2024-2027-es időszakban az uniós költségvetést 75,8 milliárd euróval növelje.

A képviselők ebből a tervezett kiegészítésből támogatnák az EU stratégiai autonómiájának javítását célzó kezdeményezéseket 2024-ben, de a humanitárius segélyek, a migráció és a külső segítségnyújtás kiadásait is. Úgy vélik, hogy „a felülvizsgált többéves pénzügyi keretről szóló rendeletnek kell megteremtenie a 2024-es költségvetés keretét". A tagállamoknak még meg kell állapodniuk a felülvizsgálattal kapcsolatos saját, közös álláspontjukról.

Az uniós kormányok által megkurtított kulcsfontosságú programok finanszírozásának helyreállítása

A Tanács saját tárgyalási álláspontjában eszközölt csökkentéseket (772 millió euró) a Parlament a Bizottság által javasolt eredeti költségvetési tervezet szintjére állítaná vissza. Emellett megnövelnék az olyan programok és szakpolitikák finanszírozását, amelyeket létfontosságúnak tartanak az ukrajnai háború és a magas energiaárak következményeinek kezeléséhez. Ezek tovább segítik a járvány utáni helyreállítást és megerősíti a zöld fordulatot. A fiatalokat az Erasmus+ támogatásának növelésével támogatja, figyelembe véve a magasabb inflációt és a magasabb megélhetési költségeket, hogy mindenki számára elérhetővé tegye a programot.

A Parlament pozícióját ez az állásfoglalás foglalja össze, amelyet 424 szavazattal, 101 ellenszavazat mellett és 102 tartózkodással fogadtak el.

A szavazás eredményéről Roberta Metsola, az Európai Parlament elnöke, valamint Siegfried Mureşan (EPP, Románia) és Nils Ušakovs (S&D, Lettország) társjelentéstevők részvételével október 18-án, szerdán 13:30-kor sajtótájékoztatót tartanak a Parlament strasbourgi sajtótermében.

A jelentéstevők szerint

Siegfried Mureşan (EPP, Románia), az EU 2024-es költségvetésének általános jelentéstevője: „A Parlament ma határozott álláspontot fogadott el a 2024-es uniós költségvetéssel kapcsolatban, amely széles körű támogatást kapott az Európa-párti képviselőcsoportoktól. Egységes frontunk prioritásként kezeli a kutatás, az innováció és az Erasmus+ ösztöndíjak fellendítését, a keleti szomszédságra és az ukrajnai orosz agresszióra adott válaszlépésekre szánt források növelését, valamint a hagyományos területek, például a mezőgazdaság megerősítését, különösen a fiatal mezőgazdasági termelők számára. Álláspontunk alapja az EU hosszú távú költségvetésének felülvizsgálatával kapcsolatos álláspontunk, és készen állunk arra, hogy tárgyalásokat folytassunk az erre a felülvizsgálatra épülő 2024-es költségvetésről."

Nils Ušakovs (S&D, Lettország), jelentéstevő szerint: „A Parlament hangsúlyozza, hogy valamennyi uniós intézménynek elegendő forrással kell rendelkeznie ahhoz, hogy eleget tegyen jogi és szerződésbeli kötelezettségeinek, és teljesítse megbízatását. Elismerve a 2024-es költségvetéssel kapcsolatban tanúsított visszafogottságot, a képviselők gondoskodnak arról, hogy az intézmények hatékonyan működhessenek."

Következő lépések

A plenáris ülés szavazása után megkezdődnek a Tanáccsal folytatott háromhetes „egyeztető" tárgyalások, amelyek célja, hogy a két intézmény között időben megállapodás szülessen a jövő évi költségvetésről, amelyet a Parlament megszavaz, és amelyet az elnök még az év vége előtt aláír.

Háttér

Az EU költségvetésének több mint 90 százalékát az uniós országokban és azokon túl költik el. A források a polgárok, a régiók, a városok, a mezőgazdasági termelők, a kutatók, a diákok, a nem kormányzati szervezetek és a vállalkozások rendelkezésére állnak. Az EU költségvetése egyedülálló. A nemzeti költségvetésekkel ellentétben, amelyek nagyrészt a közszolgáltatások nyújtására és a társadalombiztosítási rendszerek finanszírozására szolgálnak, az uniós költségvetés elsősorban beruházási költségvetés.

Mit jelentenek a kötelezettségvállalások és a kifizetések?

A kötelezettségvállalások az adott évben teljesíthető jövőbeli kifizetésekre vonatkozó szerződéses kötelezettségek teljes volumene. A kötelezettségvállalásokat azután kifizetésekkel kell teljesíteni, vagy ugyanabban az évben, vagy – különösen a többéves projektek esetében – a következő években. A kifizetések az adott évben az EU költségvetéséből a folyó és az előző évek kötelezettségvállalásainak fedezésére ténylegesen kifizetett pénzösszegek.

REF: 20231013IPR07129

Sajtókapcsolat:

* Zalán Eszter, sajtóreferens
* +32 228 40081 (BXL)
* eszter.zalan@europarl.europa.eu

Eredeti tartalom: Európai Parlament Magyarországi Kapcsolattartó Irodája

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/7531/az-eu-2024-es-koltsegvetese-fedezze-a-jovo-evi-kihivasokat-a-hosszu-tavu-budzse/